b'\n_START_ARTICLE_\nHervannan seurakunta- ja vapaa-aikakeskus\n_START_SECTION_\nArkkitehtuuri\n_START_PARAGRAPH_\nRakennus edustaa maanl\xc3\xa4heist\xc3\xa4 arkkitehtuuria. Punatiilisess\xc3\xa4 julkisivussa on kaartuvia muotoja, py\xc3\xb6ristettyj\xc3\xa4 kulmia ja ep\xc3\xa4s\xc3\xa4\xc3\xa4nn\xc3\xb6llisi\xc3\xa4 ikkunoita. Luonto on olennainen osa talon tunnelmaa, sill\xc3\xa4 sis\xc3\xa4lt\xc3\xa4 avautuu n\xc3\xa4kymi\xc3\xa4 viereisen Ahvenisj\xc3\xa4rven pintaan, puiden latvoihin ja pilviin. Reima Pietil\xc3\xa4 on sanonut ikkunoiden kertovan siit\xc3\xa4, ett\xc3\xa4 rakennus pyrkii olemaan osa Ahvenisj\xc3\xa4rven puistoa. Varsinkin seurakuntakeskuksen ulko- ja sis\xc3\xa4pinnoilla on k\xc3\xa4ytetty my\xc3\xb6s vihre\xc3\xa4\xc3\xa4 ja sinist\xc3\xa4 v\xc3\xa4ri\xc3\xa4._NEWLINE_Seurakunta- ja vapaa-aikakeskuksen l\xc3\xa4heisyydess\xc3\xa4 sijaitsee Pietil\xc3\xb6iden suunnittelema liikekeskus (1979) ja toimintakeskus (1989). N\xc3\xa4m\xc3\xa4 kolme rakennuskokonaisuutta muodostavat yhdess\xc3\xa4 niin sanotun Hervannan keskusakselin, jonka Museovirasto on nimennyt valtakunnallisesti merkitt\xc3\xa4v\xc3\xa4ksi rakennetuksi kulttuuriymp\xc3\xa4rist\xc3\xb6ksi.'